Tolong jelaskan mengenai pendapatan masyarakat, mengakibatkan mereka dari Pemikiran tasawuf menurut Abu Hasan Ali Hasan Al-Nadwi

terseret jauh dari apa yang dikehendaki oleh Islam yang sebenarnya dan ilmu agama menjadi falsafah dan ilmu kalam. Kebanyakan ulama fikah tidak lagi memperhatikan hakikat dari segi ibadat rohani. Mereka hanya memperhatikan dari segi lahirnya saja. Justeru itu muncul golongan sufi yang dapat mengisi kekosongan pada jiwa masyarakat dengan akhlak dan sifat-sifat yang luhur serta ikhlas. Hakikat dari Islam dan iman, semuanya hampir menjadi perhatian dan kegiatan dari kaum sufi.

Para tokoh sufi sangat berhati-hati dalam meniti jalan di atas garis yang telah ditetapkan oleh al-Quran dan al-Sunnah; bersih dari berbagai fikiran dan praktik yang menyimpang, sama ada dalam ibadat atau fikirannya. Ramai orang yang memeluk Islam kerana pengaruh dan jasa mereka. Mereka telah mewariskan kekayaan peradaban dan ilmu, terutama di bidang makrifat, akhlak dan pengalaman-pengalaman di alam kerohanian. Tegasnya, semua sumbangan mereka itu tidak dapat diingkari.

Tetapi, ramai juga di antara orang-orang sufi itu terlampau mendalami tasawuf sehingga ada yang menyimpang dari jalan yang lurus dan mengamalkan teori di luar Islam. Ramai dari golongan Ahli Sunnah dan ulama salaf yang menjalankan tasawuf, sebagaimana diajarkan oleh al-Quran dan ramai pula yang berusaha meluruskan dan mempertimbangkannya dengan timbangan al-Qur’an dan al-Sunnah.

Di antaranya ialah Ibn al-Qayyim yang menulis sebuah buku yang berjudul: “Madarij al-Salikin

ila Manazil al-Sa’irin,” (Tangga bagi Perjalanan Menuju ke Tempat Tujuan). Dalam buku tersebut diterangkan mengenai ilmu tasawuf terutama di bidang akhlak. Kitab tersebut adalah kitab yang paling baik bagi pembaca yang ingin mengetahui masalah tasawuf secara mendalam. Setiap manusia boleh mengambil pandangannya dan boleh juga mengetepikan pandangan tersebut kecuali ketetapan al-Qur’an dan Sunnah RasuluLlah S.A.W. Kita dapat mengambil dari ilmu para sufi bahagian yang murni dan jelas, seperti ketaatan kepada ALlah, cinta kepad sesama makhluk, mengetahui akan kekurangan yang ada pada diri sendiri, mengetahui tipu muslihat dari syaitan dan pencegahannya, serta perhatian mereka dalam meningkatkan jiwa dan mengingatkan hari Akhirat. Di samping itu, menjauhi perkara-perkara yang menyimpang dan berlebih-lebihan sebagaimana diterangkan oleh Imam al-Ghazali. Melalui ulama ini, dapat diketahui tentang banyak perkara terutama ilmu akhlak, penyakit jiwa dan mengubatnya. Tasawuf sememangnya ada dalam Islam melalui proses pembersihan jiwa dan pendidikan akhlak. Di antara perkara-perkara yang menyimpang dalam tasawuf ialah:

Adanya perasaan dan ilham sebagai ukuran untuk dasar pengetahuan dan lain-lain; juga dapat dijadikan ukuran untuk membezakan antara yang benar dan salah. Sehingga ada yang berkata, “Aku diberitahu oleh hati dari Tuhanku (Allah).” Berbeza dengan ungkapan dari ahli Sunnah bahawa apabila mereka meriwayatkan ini dari si Fulan, si Fulan sampai kepada RasuluLlah S.A.W.

Membezakan antara syariat dan hakikat, antara hukum Islam dan yang bebas dari hukumnya. Perbezaan antara syariat yang disampaikan oleh Nabi S.A.W dengan hakikat yang diperolehi melalui kasyaf. Bagi mereka, kategori pertama untuk orang awam dan kategori kedua untuk orang-orang istimewa.

Dikuasai oleh fahaman Jabariah dan Salabiah, sehingga dapat mempengaruhi iman dan akidah mereka, di mana manusia bebas mengendalikannya. Maka tidak perlu lagi melawan dan selalu bersikap pasif dan tidak aktif.

Tidak menghargai dunia dan perkembangannya. Perkara ini bertentangan dengan ajaran al-Quran dan al-Sunnah yang menyuruh kita mengambil kesenangan dunia dan akhirat dengan seimbang.

Kedudukan seseorang murid dalam pendidikan mereka hanyalah mengikut telunjuk guru tanpa boleh bertanya dan menyoal seperti

mayat di hadapan orang yang memandikannya.

Dalam penyimpangan golongan sufi ini, Ibn Taimiyah memberi komentar dalam menjawab atas pertanyaan, “Bagaimana pandangan ahli agama mengenai tasawuf?” Ibn Taimiyah memberi jawapan berikut, “Pandangan orang dalam masalah tasawuf ada dua iaitu sebahagian termasuk ahli fikah dan ilmu kalam mencela dan menganggap para sufi itu ahli bida’ah dan di luar sunnah Nabi S.A.W. Sebahagian lagi terlalu berlebih-lebihan dalam memberikan pujian dan menganggap mereka paling baik dan sempurna di antara manusia setelah Nabi S.A.W. Kedua-duanya tidak benar. Perkara yang benar ialah bahawa mereka ini sedang dalam usaha melakukan pengabdian kepada ALlah, sebagaimana usaha orang-orang lain untuk mentaati ALlah S.W.T. Dalam keadaan tersebut, di antara mereka, ada yang cepat sampai dan dekat kepada ALlah, orang-orang ini dinamakan minal muqarrabin (orang-orang yang terdekat dengan ALlah), sesuai dengan pengorbanannya, ada pula yang ketaatannya adalah sederhana. Di antara golongan itu ada yang salah dan berdosa. melakukan taubat, ada pula yang tetap tidak bertaubat. Perkara yang lebih sesat lagi adalah orang-orang yang melakukan kezaliman dan kemaksiatan, tetapi menganggap dirinya orang-orang sufi. Masih ramai lagi dari ahli bida’ah dan golongan fasik yang menganggap dirinya golongan tasawuf, yang ditolak dan tidak diakui oleh tokohtokoh sufi yang benar dan terkenal seperti al-Junaid dan lain-lainnya.

Al-Nadwi tidak menafikan kehidupan rabbaniah yang bersesuaian dengan nilai-nilai Islam dan menegaskan keperluan umat Islam kepada penyucian diri. Menurut al-Nadwi, ada perkara yang boleh diambil dari tasawuf dan ada perkara yang patut ditinggalkan. Tidak seorangpun yang mengingkari jasa dan sumbangan tasawuf dan ahli-ahli dalam menyebarkan dakwah dan ramai yang telah memeluk Islam melalui mereka. Menurut al-Nadwi, rabbaniah yang dimaksudkan ialah rabbaniah yang bersih, jelas tujuannya, terang jalannya dan lurus berdasarkan perintah ALlah. Ia juga mengikuti sunnah dan meneliti jalan salafus soleh serta jauh dari bida’ah sehingga jiwa mereka menjadi bersih, perasaan menjadi hidup, iman menjadi baru, menjadi soleh, akhlak menjadi unggul dan hakikat manusia menjadi subur. Rabbaniah ini bukanlah satu kehidupan yang mengasingkan diri.

Dalam hal ini, terdapat golongan salafiah yang terlalu bersikap anti tasawuf dengan menganggap tasawuf bukan dari ajaran Islam dan menuduh semua penganutnya adalah pelaku-pelaku bida’ah. Oleh itu, para ulama seperti Mubarak Mubarak dan al-Qaradawi menyarankan agar mensufikan golongan salaf dan mensalafikan golongan sufi. Inilah yang pernah dilakukan oleh Hassan al-Banna dalam mengharmonikan kedua-dua pihak. Manakala al-Nadwi menyarankan kembali kepada asas penyucian jiwa yang merupakan salah tujuan tugas para rasul dan menggunakan fiqh al-Batin atau tazkiyyah al-Nafs jika tidak menyukai istilah tasawuf. Al-Nadwi memperbetulkan anggapan bahawa tawasuf dan tarekat membawa kepada kemalasan malah mereka adalah orang yang gigih berjihad, berdakwah dan syahid dalam peperangan. Kekuatan ini lahir dari latihan dan kehidupan kerohanian yang dihayatinya.

AMALAN YANG MENYUBUR KEHIDUPAN RABBANIAH

Memperbanyak membaca al-Quran dengan tadabur. Bacaan yang disertai dengan memahami makna mampu mempertajamkan pandangan yang sudah tumpul dan ubat bagi hati yang sedang sakit. Apabila seorang mukmin selalu membaca al-Quran dengan tenang, tadabbur dan khusyuk, maka akan terbukalah belenggu-belenggu yang meliputi hatinya dan akan terpancar pula cahaya al-Quran di dalam jiwanya. RasuluLlah S.A.W selalu membaca al-Quran sebagai rutin hariannya dan berdoa agar al-Quran itu menjadi taman hatinya, cahaya bagi pandangannya, penghapus duka dan pelenyap kebimbangan.

Hidup bersama RasuluLlah S.A.W melalui sirahnya yang harum semerbak. Hal ini kerana Nabi S.A.W adalah contoh teladan dan pemimpin yang sempurna bagi umat manusia sepanjang masa. Nabi .A.W dapat menyatukan agama dan dunia, ibadat dan kehidupan, tazkiyyah al-nafs dan jihad. Semua itu dilakukan dengan sempurna dan tidak ada kekurangan dari mana-mana sudut. Oleh itu, perlu kita perlu mencontohi ibadat, kezuhudan, ketakwaan dan kesabaran Nabi S.A.W serta keteguhannya mempertahankan prinsip.

Sentiasa bergaul dan bersama orang-orang berhati bersih dan mengenal ALlah. Islam menyarankan agar kita sentiasa menyertai dan bergaul dengan orang-orang yang benar iaitu orang yang berhati bersih dan mengenal Allah, di samping mendapatkan nasihat dan tunjuk ajar kerohanian mereka; malah, untuk mendapat kegigihan mereka dalam ketakwaan dan perkara-perkara yang bermanfaat bagi agama, dunia dan akhirat.

Zikir kepada ALlah pada setiap waktu dan keadaan. Al-Quran dan hadis banyak memerintahkan agar sentiasa berzikir pada setiap waktu dan keadaan. Maksud zikir ialah merasakan keagungan Allah dalam semua keadaan. Zikir tersebut boleh berbentuk zikir fikiran, hati, lisan dan perbuatan. Zikir perbuatan seperti tilawah, ibadat dan keilmuan. Sementara zikir lisan ialah dengan menyebut nama-nama-Nya, berdoa dan amalan yang mathur yang diriwayatkan secara sahih dari Nabi S.A.W.

Menangis kerana takut kepada ALlah ketika bersendirian. Seseorang yang bersendirian dengan Tuhannya, ia akan bermuhasabah dan mengingati kembali dosa-dosanya yang dilakukan serta membandingkan dengan amalan-amalan generasi Sahabat yang terdahulu. Hal ini akan menyentuh hatinya, jiwanya bergetar dan air matanya akan berlinangan. Antara kelebihan menangis kerana takut kepada ALlah ialah mereka akan berada dalam naungan ALlah di hari akhirat, terbebas dari azab ALlah, sentiasa dalam limpahan cinta kasih Ilahi dan berada dalam keampunan-Nya.

Bersungguh-sungguh dalam melakukan ibadat-ibadat sunat. Orang mukmin yang hendak dekat dengan ALlah hendaklah membiasakan diri dan gigih dalam melakukan ibadatibadat sunat pada setiap kesempatan waktu siang ataupun malam seperti solat-solat sunat, puasa sunat, bersedekah dan melakukan umrah. Oleh itu, orang-orang yang selalu melaksanakan ibadat-ibadat sunat ini akan mendapat pahala dan meniti tangga kesempurnaan serta menuju tahap kerohanian dan penyucian jiwa yang tinggi.

Itulah sebahagian faktor-faktor yang menyuburkan dan memberi kekuatan kerohanian kepada seseorang mukmin dalam menempuh kehidupan kerohaniannya. Mereka yang sentiasa melakukan perkaraperkara tersebut, nescaya jiwa mereka akan memancar cahaya yang bersih, hati mereka akan menjadi sumber keikhlasan dan roh akan mencapai tahap ketinggian. Malah mereka mampu memberi kepada orang lain yang memerlukannya, para murid yang berguru dengan mereka atau setiap orang yang bertemu dengan mereka.

Tujuh aspek dalam kehidupan rabbaniah dalam Islam iaitu:

Berasaskan tauhid kepada ALlah iaitu keesaan kepada ALlah yang mutlak dan hanya ALlah yang layak disembah. Kehidupan kerohanian seperti yang dihendaki Islam berteraskan kepada tauhid yang murni. Ia terdiri dari empat unsur terpenting iaitu i) Tidak boleh mencari tuhan selain ALlah, ii) Tidak boleh menjadikan selain ALlah sebagai pelindung, iii) Tidak boleh menjadikan selain ALlah sebagai penentu hukum, iv) Tidak boleh menjadikan selain ALlah sebagai tujuan.

Itba’: ia perlu berdasarkan kepada syariat Ilahi, bukan bentuk kerohanian berdasarkan kehendak sendiri dan melampau. Ia merupakan kehidupan yang sesuai dengan hukum-hukum syariat Ilahi. Hubungan kerohanian tersebut mesti berdasarkan kepada ibadat itu harus kepada ALlah semata-mata, tidak ada sekutu kepada-Nya dan tidak boleh beribadat kecuali menurut ketetapan syariat dalam al-Quran dan al-Sunnah. Hal ini kerana dasar dalam perkara ibadat memerlukan dalil teks yang membenarkannya berbeza dasar dalam muamalat dan urusan dunia yang dibolehkan selagi tidak ada teks syariat yang mengharamkannya.

Lengkap Islam dan ialah penyatuan: menyatukan Kehidupan rabbaniah antara kehidupan dalam kerohanian dengan dengan kehidupan material, menyatukan antara keperluan ruh dengan jasad. Tidak ada pemisahan dan perlawanan antara kedua-dua aspek tersebut. Kehidupan kerohanian bagi seorang Muslim merupakan kehidupan yang membentang luas, mendalam dan menyeluruh dan tidak cuma terbatas di masjid dan ketika melaksanakan ibadat wajib.Ketika melaksanakan pekerjaan berbentuk keduniaan seperti bercucuk tanam, berniaga dan berurusan di pejabat, ia tidak terlepas dari kehidupan kerohanian kerana ia dituntut merasakan pengawasan ALlah terhadap pekerjaannya sehingga ia harus jujur dan tekun, tidak boleh menipu, khianat dan melakukan kezaliman.

Kesinambungan: Ibadat-ibadat dalam Islam perlu dilakukan secara berterusan dalam setiap waktu yang telah ditentukan. Ada ibadat yang perlu dilakukan secara harian seperti solat lima fardu, ada yang perlu dilakukan secara mingguan seperti solat Jumaat dan ada yang wajib dilakukan hanya sekali dalam hidupnya iaitu menunaikan haji bagi orang yang berkemampuan. Kehidupan kerohanian akan mengiringinya dalam setiap keadaan dan sepanjang waktu hidupnya sehingga ia bertemu ALlah. Dalam keadaan peperangan, seorang Muslim tetap mendirikan solat menurut kemampuannya dan disarankan berzikir pada setiap waktu tanpa ada batasan sama ada berdiri, duduk atau melentang, sihat atau sakit.

Kemudahan dan kelapangan: ia merupakan kehidupan yang berteraskan kepada kemudahan dan sederhana. Tidak membebankan manusia dengan beban yang di luar batasan kemampuannya.

Kesederhanaan dan seimbang: Ia berasaskan kepada keseimbangan dan sederhana, tidak berlebih-lebihan dalam satu aspek dan meninggalkan aspek yang lain. Islam tidak menuntut seorang Muslim untuk mengasingkan diri dari kehidupan untuk beribadat atau berada di masjid sematamata seperti pendeta. Islam mengingkari orang-orang yang mencipta sendiri kehidupan kerohanian kemudian ia tidak mengaturnya dengan sempurna. RasuluLlah S.A.W juga menegur para Sahabatnya yang berlebih-lebihan dalam beribadat atau berzuhud seraya menjelaskan kepada mereka jalan pertengahan dan manhaj seimbang dan itulah manhaj baginda S.A.W yang perlu diikuti.

Kepelbagaian: Ibadat dalam Islam ada yang berupa perkataan seperti berzikir dan membaca al-Quran, ada yang berbentuk perbuatan seperti mendirikan solat, dan ada yang harus ditinggalkan seperti puasa Ramadan bagi orang yang bermusafir dan orang sakit. Ibadat dalam Islam ada yang berkaitan dengan jasmani dan badan seperti solat, puasa dan jihad dengan jiwa, ada yang memerlukan harta seperti zakat, sedekah dan berjihad dengan harta; ada ibadat yang memerlukan kedua-dua aspek tersebut iaitu menunaikan haji. Ibadat-ibadat Islam ada yang wajib seperti pelaksanaan ibadat wajib yang diperintahkan dan ada pula perkara sunat yan dianjurkan. Tidak diragukan bahawa perkara berkaitan wajib perlu didahulukan dari perkara sunat. Ada juga perkara kerohanian yang dikhususkan untuk satu anggota badan iaitu lidah. Secara sendirian lidah boleh melaksanakan tasbih, tahmid, takbir, doa, membaca al-Quran, berselawat dan menyuruh kepada maaruf dan mencegah kemungkaran. Ada juga dikhususkan untuk tangan seperti menulis ilmu yang bermanfaat dan mencari nafkah yang halal. Ada pula amal-amal hati seperti ikhlas, cinta, tawakal, zuhud dan lain-lain yang terdapat pada diri orang-orang soleh. Medan kegiatan kerohanian itu amat luas dan banyak jenisnya. Orang mukmin yang berpengetahuan boleh memilih perkara yang sesuai untuk dirinya. Ibadat yang paling baik bagi setiap manusia adalah yang paling sesuai dengan keadaan dan kemampuannya.

Umat Islam perlu mengambil kehidupan rabbaniah berdasarkan kehidupan RasuluLlah S.A.W yang mulia, RasuluLlah sebagai seorang ahli ibadat dan zuhud, RasuluLlah sebagai sebagai seorang bapa yang pengasih, sebagai seorang insan biasa, sebagai seorang pemimpin negara, sebagai seorang tetangga dan sahabat yang baik dan sebagai seorang panglima tentera.

Oleh itu, tasawuf adalah kaedah pendidikan kerohanian dan perilaku yang membentuk seorang Muslim sehingga mencapai tingkat ihsan. Tasawuf adalah program pendidikan yang menumpukan perhatian kepada pembersihan jiwa manusia daripada seluruh penyakitpenyakitnya yang menjauhkan manusia dari ALlah S.W.T dan membetulkan perilaku yang menyimpang dalam segala hal yang berkaitan dengan hubungan manusia dengan ALlah S.W.T, hubungan sesama manusia dan dengan ego diri. Jiwa manusia pada tabiatnya merupakan tempat yang di dalamnya terhimpun pelbagai penyakitpenyakit seperti sombong, bangga diri, angkuh, kedekut, marah, dorongan maksiat dan derhaka, hasrat memuaskan diri, membalas dendam, benci, dengki, menipu, dan tamak. Sifat-sifat tersebut perlu dikikis melalui pendidikan kerohanian dan dihiasi dengan sifat-sifat yang mulia. Tasawuf adalah warisan pendidikan akhlak dan pembentukan tingkah laku yang berdasarkan iman yang tidak boleh diabaikan sepertimana peninggalan fikah untuk mengetahui hukum-hukum yang ada. Semua orang memerlukan pendidikan iman yang benar yang membersihkan hati mereka dari kecintaan kepada dunia dan mencintai diri sendiri lalu diri mereka menuju ALlah dan membebaskan diri dari perhambaan kepada hawa nafsu. Dengan cara inilah akal mereka akan menjadi bersih dari syirik, hati bersih dari kemunafikan, lidah bersih dari dusta, mata bersih dari khianat, perkataan bersih dari perkara yang melalaikan, ibadat bersih dari riya’, pergaulan bersih dari penipuan dan kehidupan bersih dari sifat berlawanan.Mereka memerlukan kehidupan rabbaniah yang suci, untuk mengangkat mereka dari penyembahan syaitan kepada pemyembahan kepada ALlah, dan untuk mengalihkan mereka dari penyembahan kepada dunia, dinar dan dirham kepada kemuliaan mencari akhirat. Mereka memerlukan kebenaran bersama al-Haqq dan akhlak bersama manusia. Inilah intisari tasawuf atau juga disebut takwa kepada ALlah dan Ihsan kepada makhluk-Nya. Rabbaniah yang bersih itu jelas tujuannya, berdasarkan perintah ALlah dan alSunnah, meniti jalan orang-orang salaf, jauh dari bida’ah perkataan dan perbuatan, penyimpangan akidah dan tingkah laku, roh menjadi tinggi, jiwa menjadi bersih, perasaan menjadi hidup, iman menjadi baru, amal menjadi soleh, akhlak menjadi unggul dan hakikat kemanusiaan menjadi subur.

Para ulama salaf juga menyebutkan bahawa seorang alim itu tidak dinamakan sebagai rabbani sehingga ia melengkapi empat peringkat jihad melawan nafsu iaitu jihad melawan nafsu untuk mempelajari ilmu dan agama yang benar, jihad melawan nafsu untuk mengamalkannya, jihad melawan nafsu untuk berdakwah ke arahnya dan mengajarkannya, jihad melawan nafsu untuk bersabar menanggung bebanan dakwah kepada Allah.